《送润上人归宛陵》
宋代·李彭

我昔游宣城，稚节等雏凤。稍知风物奇，未解入嘲弄。

歘尔鬓负霜，岁月杂机综。唯有谢公亭，颇复到清梦。

上人宛陵秀，禅馀喜吟讽。胸中淡无畦，妙觉自能种。

偶随欧峰云，悠然入茅栋。谈间无俗调，不应亭午供。

谁云佳少年，意气极庄重。别我归故山，索我赠言送。

邻邦古法窟，老衲妙擒纵。伽黎宴湖海，名字走梁宋。

吾其从之游，射隼期必中。勿学汉阴人，终年徒抱瓮。

作者简介：李彭，约公元一o九四年前后在世，字商老，南康军建昌（今江西永修县）人，江西诗派诗人。生卒年均不详，约宋哲宗绍圣初前后在世。博览群书，诗文富赡，为江西派大家。曾与苏轼、张耒等唱和。甚精释典，被称为“佛门诗史”。生平事迹不可考。